
Republika Srbija

PREKRŠAJNI SUD U PARAĆINU 
Su I-2  3/26-2

14.8.2026. godine
P a r a ć i n

Na osnovu člana 35. i člana 36. Zakona o uređenju sudova ("Sl. glasnik RS", br.10/23) i člana 46.-48. Sudskog poslovnika ("Sl. glasnik RS", br.110/09...18/22), po pribavljenom mišljenju sa Sednica svih sudija (kolegijuma) Prekršajnog suda u Paraćinu održanih dana 31.10.2025. godine, 22.4.2026. godine, 24.4.2026. i 14.8. 2026. godine v.f. predsednika Prekršajnog suda u Paraćinu, sudija Radica Radovanović, dana 14.8.2026. godine donosi 
GODIŠNJI RASPORED POSLOVA

PREKRŠAJNOG SUDA U PARAĆINU

 ZA 2026. GODINU
(prečišćen tekst)

I
SEDIŠTE SUDA


Sedište Prekršajnog suda u Paraćinu nalazi se u zgradi državnih organa u ul. Tome Živanovića br.10 u Paraćinu, na trećem spratu.


U sedištu suda nalazi se sudska uprava, referat za prekršaje, referat za izvršenja prekršajnih sankcija, računovodstvo, pisarnica i druge prateće službe.


Kontakti: tel. 035/569-690 i 035/563-854

II
SUDSKA UPRAVA


Poslovima sudske uprave rukovodi vršilac funkcije predsednika suda-sudija Radica Radovanović.

Za zamenika vršioca funkcije predsednika suda određuje se sudija Tereza Petrović.


Zamenik vršioca funkcije predsednika suda obavlja sve poslove sudske uprave u odsustvu vršioca funkcije predsednika suda, sem poslova koji se, shodno čl. 45. st.4. Zakona o sudijama, ne mogu poveravati drugom licu.


Poslove portparola suda obavlja vršilac funkcije predsednika suda Radica Radovanović, a pomaže joj sudija Tereza Petrović, kao tehničko lice.
III
RASPOREĐIVANJE PREDMETA

Poslove razvrstavanja i raspoređivanja sudijama novoprimljenih predmeta obavlja pisarnica u skladu sa Sudskim poslovnikom, tako da se obezbedi ravnomerna opterećenost sudija po broju predmeta, po njihovoj starosti i po drugim kriterijumima predviđenim poslovnikom. Najpre se raspoređuju novoprimljeni predmeti, a zatim premeti prispeli u sud na drugi način.


Raspoređivanje  predmeta sudijama vrši se prema astronomskom računanju vremena prijema, naizmenično, po redosledu njihovih šifara određenih delom V, stav 1. ovog Godišnjeg rasporeda. Od neizmeničnog i po sudijskim šiframa određenog raspoređivanja predmeta odstupa se u slučajevima zahteva za sudsko odlučivanje, ako je sudija kome predmet treba rasporediti odsutan iz suda, onda se predmet raspoređuje prvom narednom prisutnom sudiji i u slučajevima kada se predmeti raspoređuju shodno dole navedenim pravilima.

Ako je više predmeta primljeno u sud u isto vreme, njihov redosled se određuje prema azbučnom redu prvog slova prezimena, odnosno naziva okrivljenog lica.  Ako u jednom zahtevu ima više okrivljenih, redosled se određuje prema prvom okrivljenom u zahtevu. 


Redosled istovremeno primljenih predmeta u kojima je isto početno slovo prezimena, odn. naziva okrivljenog lica, određuje se prema azbučnom redu drugog slova prezimena, odnosno naziva okrivljenog lica i tako redom. 


Za okrivljene preduzetnike redosled se određuje prema prezimenu preduzetnika, a ne prema nazivu radnje. 


Ako je lično ime ili naziv okrivljenog lica pisan latinicom ili drugim pismom stranog jezika, redosled se određuje prema azbučnom redu prvog glasa ličnog imena ili naziva okrivljenog lica, izgovorenog na srpskom jeziku. 


Ako naziv okrivljenog počinje brojem, a ne slovom, predmet se raspoređuje prema azbučnom redu prvog slova kada se broj naziva okrivljenog napiše slovima. 


Ako u nazivu okrivljenog pravnog lica na početku stoji oblik organizovanja (npr. fudbalski klub, udruženje i sl.) redosled se određuje prema prvom slovu individualnog naziv (npr. Fudbalski klub "Borac"), a ako okrivljeni nema individualni naziv, raspoređivanje se vrši prema prvom slovu naziva okrivljenog (npr. Udruženje za razvoj tolerancije)

Ako je više predmeta protiv istog okrivljenog istovremeno primljeno u sud, svi se raspoređuju jednom sudiji, kome je raspoređen prvi od tih predmeta. Ako su istovremeno primljeni zahtevi za sudsko odlučivanje za pravno i za odgovorno lice u tom pravnom licu zbog istog prekršaja, raspoređuju se istom sudiji, kome je raspoređen prvi predmet. Ako su istovremeno primljeni zahtevi za okrivljenog u svojstvu fizičkog lica i zahtevi za istog okrivljenog u svojstvu preduzetnika, raspoređuju se istom sudiji, kome je raspoređen prvi predmet.


Ako u različito vreme bude primljeno više zahteva za isto lice, vezanih za jedan događaj, predmeti se raspoređuju različitim sudijama po utvrđenom redosledu, a upisničar na omotu spisa stavlja u zabelešku veze sa drugim predmetima, za koje smatra da se odnose na isti događaj.


Ako u isto vreme pisarnica suda primi više predmeta "Ipr." i "Ipr.3" radi zavodjenja u "Iprv." upisnik, njihov redosled se određuje prema azbučnom redu prvog slova prezimena, odnosno naziva okrivljenog lica, a u svemu ostalom kao kod "Pr." predmeta.

U slučaju gore opisanih odstupanja od naizmeničnog raspoređivanja predmeta, raspoređivanje novih predmeta vršiće se nadalje sudijama naizmenično, po utvrđenim pravilima, osim sudiji kome je raspoređen veći broj predmeta, do izjednačavanja broja raspoređenih predmeta svim sudijama. U slučaju prijema u sud predmeta iz stava 9. ove Glave, koji se raspoređuju jednom sudiji i to više od 5 predmeta, prilikom njihovog raspoređivanja odstupa se od naizmeničnosti, tako što upisničar prethodno utvrdi kome su sudiji zavedeni predmeti iz takvog prethodnog slučaja, nakon čega će upisničar novoprimljene takve predmete zavesti sledećem sudiji koji ima najmanje zavedenih predmeta na isti način. Ovakav način raspodele predmeta nastavljaće se kontinuirano i u narednoj godini. U slučaju prijema u sud predmeta sa više od 3 (tri) okrivljena lica, isti će se raspoređivati u rad sudijama naizmenično, nezavisno od raspoređivanja drugih novih predmeta.


Raspoređivanje novih predmeta sudijama obavljaće se na sledeći način:
Sudeći predmeti:

- predmeti „Pr“, Prm“, „Pr pom“ i „Pruz“ raspoređuju se naizmenično sudijama tako što se, u svakom trećem krugu raspodele, predmet ne raspodeljuje v.f. predesednika suda, koji ima pravo na umanjen priliv predmeta, a u svakom desetom krugu raspodele, predmet se neće raspodeljivati zameniku v.f. predsednika suda, koji takodje ima pravo na umanjen priliv predmeta.
(Napomena: Predsednik suda sa ovoliko sudija ima pravo na umanjenje priliva za 50%, ali kako je poslednje godine značajno povećan priliv predmeta, a umanjenje priliva nije obaveza, već pravo predsednika, određeno je manje umanjenje priliva od propisanog. Zamenik predsednika suda sa ovoliko sudija, ima pravo na umanjenje priliva za 20%, ali kako je vršiocu funkcije predsednika suda izvršeno umanjenje priliva za 30%, to je i zameniku v.f. predsednika suda određeno manje umanjenje priliva od propisanog)

Predmeti po Zakonu o zaštiti prava na suđenje u razumnom roku:
- predmeti „R4p-01“, „R4p-02“, „R4p-03“, „R4op“, raspoređuju se v.f. predsednika suda, a u slučaju njegove sprečenosti, zameniku v.f. predsednika suda; 
Predmeti izvršenja:

- Predmeti "Ipr." raspoređuju se onom sudiji koji je taj predmet rešavao pod oznakom predmeta  "Pr";
- predmeti „Ipr“ koji se izvršavaju pre pravnosnažnosti, raspoređuju se dežurnom sudiji koji je doneo presudu;
- predmeti „Ipr1“ i Ipr3“ raspoređuju se naizmenično svim sudijama, s tim što se v.f. predsednika suda predmeti ne dodeljuju u svakom trećem krugu raspoređivanja.

Izuzetno od st.1. ovog dela, u radno vreme suda i van radnog vremena suda, predmeti „Pr“ i Prm“ koji se smatraju hitnim, po odredbama Zakona o prekršajima a u kojima postupak sprovode sudije određene posebnim mesečnim rasporedom pripravnosti, će biti raspoređivani sudijama na osnovu navedenog rasporeda.


Sva pravila o raspoređivanju predmeta, koja se odnose na okrivljene, primenjuju se i u odnosu na svedoke, u predmetima pravne pomoći (Pr-pom), u kojima se traži saslušanje svedoka.

Raspoređivanje nerešenih  predmeta sudije Nedeljka Bodiroge obavljaće se prezavodjenjem ostalim sudijama. 
IV
SUDIJSKA VEĆA 


Za odlučivanje o prigovorima na rešenja doneta od sudije pojedinca, obrazuju se, shodno čl. 46.st.5. Sudskog poslovnika, dvočlana sudijska veća (zbog nedostatka sudija) u sledećem sastavu:


1.  sudijsko veće:   1) Radica Radovanović, predsednik



        2) Tereza Petrović, član


2. sudijsko veće:    1) Tereza Petrović, predsednik



        2) Dragica Arsić, član


3. sudijsko veće:    1) Dragica Arsić, predsednik



        2) Radica Radovanović, član

V
SUDIJE POJEDINCI I OSTALI POSLOVI

U postupcima u kojima sudi i odlučuje sudija pojedinac, određuju se sledeće šifre  sudija:

2. Sudija Radica Radovanović, 
3. Sudija Tereza Petrović,
      
4.  Sudija Dragica Arsić.

Ova brojčana oznaka sudije pojedinca bila je ista i do sada. Kako se ne bi unosila zabuna promenom brojčane oznake sudija, postojeće oznake ostaju do završetka izbora predsednika suda, nakon čega će se menjati Godišnji raspored poslova i tada će biti određene nove brojčane oznake sudija. 

Od 1.1.2026. do 31.12.2026. godine sa sudijama će postupati sledeći daktilografi:
1. Sa sudijom Radicom Radovanović daktilograf Anita Đorđević, 

2. Sa sudijom Terezom Petrović daktilograf Marija Mihajlović, 

3. Sa sudijom Dragicom Arsić daktilograf Andrijana Đorđević.


Rukovodilac sudske prakse u Prekršajnom sudu u Paraćinu je sudija Dragica Arsić.


Poslove administratora IK tehnologija za potrebe Prekršajnog suda u Paraćinu obavlja, po pisanom nalogu predsednika suda, upisničar Marko Urošević, koji poseduje potrebne kompetencije.
VI
SUDSKA PISARNICA


Za obavljanje poslova sudske pisarnice, raspored sudskog osoblja i poslova izvršiće predsednik suda posebnom odlukom, ako zahteva obima poslova. 

Oduzeti predmeti, koji se prema posebnim propisima ne predaju nadležnom organu - Direkciji za upravljanje oduzetom imovinom, predaju se na čuvanje izvršitelju Mili Milićević, u skladu sa propisima o sudskim depozitima.
VII
RADNO VREME, PRIJEM STRANAKA I RAZGLEDANJE SPISA


Radno vreme Prekršajnog suda u Paraćinu je od 7,30 do 15,30 časova svakog radnog dana, sa pauzom od 9,30 do 10,00 časova.

Van propisanog radnog vremena se, po odobrenju v.f. predsednika suda, mogu obavljati samo poslovi koji ne trpe odlaganje.

Određuju se sudije Radica Radovanović, Tereza Petrović i Dragica Arsić, zapisničari Anita Đorđević, Marija Mihajlović i Andrijana Đorđević, upisničar Marko Urošević i izvršitelji Mila Milićević i Marko Budisalić, da sprovode radnje koje se smatraju hitnim, po odredbama Zakona o prekršajima, u sudu u vreme i u dane kada sud ne radi i koji će biti u pripravnosti da dodju u sud kada se za to ukaže potreba, u skladu sa posebnim mesečnim rasporedom. Upisničari i izvršitelj se ne pozivaju istovremeno, već samo jedan od njih, u skladu sa mesečnim rasporedom, uz obavezu pozvanog referenta da izvrši i poslove uvodjenja predmeta u pisanu i elektronsku evidenciju (SIPRES) i da sprovede izvršenje donete odluke, ukoliko se izvršava pre pravosnažnosti. O rasporedu pripravnosti obaveštava se Policijska stanica u Paraćinu. Lica koja su u pripravnosti su u obavezi da budu dostupna na telefon 24 sata dnevno i da započnu rad u roku od 60 minuta od poziva policije.

Pismena se mogu predavati sudu u toku celog radnog vremena.


Sudski spisi mogu se u sudu razgledati, prepisivati ili tražiti određene informacije i uverenja u toku celog radnog vremena suda, po odobrenju postupajućeg sudije.

Stranke i njihove punomoćnike prima v.f. predsednika suda ili zamenik v.f. predsednika suda, po ovlašćenju v.f. predsednika suda, ponedeljkom i četvrtkom od 12,00 do 14,00 časova.
VIII

V.f. predsednika suda će posebnim aktom propisati kućni red, odrediti raspored prostorija u sudskoj zgradi, dnevni raspored radnog vremena, postaviti oglasnu tablu za objavljivanje sudskih oglasa, saopštenja i dostavljanja koja se vrše po procesnim zakonima i koja se ističu ih na vidnom mestu u sudskoj zgradi.

Ovaj godišnji raspored može se izmeniti u toku godine, ako je to potrebno zbog efikasnijeg rada suda, a naročito zbog dužeg odsustva sudije, znatno povećanog ili smanjenog priliva predmeta u toku godine po pojedinim pravnim oblastima ili upražnjenog sudijskog mesta. 
	V.F. PREDSEDNIKA
PREKRŠAJNOG SUDA U PARAĆINU
_____________________________________ Radica Radovanović

